זאק גאליפנאקיס

זאקרי נייט "זאק" גאליפנאקיס (באנגלית: Zachary Knight "Zach" Galifianakis; נולד ב-1 באוקטובר 1969) הוא שחקן קולנוע וקומיקאי אמריקאי מועמד שישה פרסי אמי, הידוע בעיקר בתפקידיו הקומיים. גאליפנאקיס נולד ב-1 באוקטובר 1969 בעיירה צפון וילקסבורו (אנ'), שבצפון קרוליינה, בנם של מארי פרנסיס, שניהלה מרכז קהילתי לאמנויות, ושל הארי גאליפנאקיס, שעסק בסחר של נפט לחימום. אמו היא ממוצא סקוטי-אירי ואנגלי, בעוד שסבו וסבתו מצד אביו היו מהגרים מהאי כרתים שביוון. הוא הוטבל בכנסייה היוונית-אורתודוקסית שאליה השתייך אביו. יש לו אחות צעירה יותר, מריט, ואח מבוגר ממנו, גרג. בן דודו, ניק גאליפנאקיס (אנ') הוא הקריקטוריסט של וושינגטון פוסט בעוד שדודו, שנקרא גם ניק גאליפנאקיס (אנ'), היה עורך דין ופוליטיקאי וחבר בית הנבחרים של קרוליינה הצפונית. הוא למד בבית הספר התיכון וילקס (אנ') ולאחר מכן למד לתואר ראשון באוניברסיטת המדינה של קרוליינה הצפונית, שם התמחה בחוג לתקשורת. בזמן לימודיו בקולג', הוא לקח חלק בתחנת הרדיו של הסטודנטים. גאליפנאקיס עבר בשנת 1992 לניו יורק במטרה להתחיל קריירת משחק. קריירת המשחק של גאליפנאקיס החלה בשנת 1996 כאשר כיכב בסיטקום "בוסטון קומון". בשנת 2001, השתתף בסרט "Out Cold". בתחילת העשור הראשון של המאה ה-21 היו לגאליפנאקיס מספר תפקידים קטנים בסרטים "חבל על המאפיה", "שוברות הלבבות" ו"נער הבועה". בשנת 2002 החל להנחות תוכנית אירוח משלו בשם "Late World with Zach". התפקיד הבא שלו בטלוויזיה היה של חוקר מקרי מוות בשם דייוויס בסדרת הדרמה "מרוץ לאתמול", ששודרה בין השנים 2003 ל-2005. באותה התקופה גאליפנאקיס הופיע גם פעמים רבות בתוכנית הבידור של ג'ימי קימל והופיע 3 פעמים בתפקיד אורח בסדרה "רינו 911". בהמשך גאליפנאקיס כיכב בתפקיד אלן פינגר בתוכנית הקומית "Dog Bites Man". בשנת 2006 הופיע בקליפ הווידאו של פיונה אפל לשיר "Not About Love" בו הוא מבצע ליפ סינק למילות השיר. ביוני 2006 הוציא גאליפנאקיס לשווקים את הסינגל "Come Over and Get It (Up in 'Dem Guts)", שיר קומי בסגנון ראפ/היפ הופ/דאנס שכלל קטעי שירה של פיונה אפל. במהלך 2007 הופיע גאליפנאקיס בקליפ של קניה וסט של שירו "Can't Tell Me Nothing". בהמשך יצר סדרת סרטוני וידאו לאתר "Funny or Die" בשם "Between Two Ferns with Zach Galifianakis" (אנ') בהם הוא מקיים ראיונות עם סלבריטאים פופולריים. בסרטונים הוא מראיין את בראד פיט, ג'ימי קימל, מייקל סרה, ג'ון האם, נטלי פורטמן, שרליז ת'רון, בראדלי קופר, קונאן אובריאן ואנדי ריכטר, בן סטילר, סטיב קארל, שון פן, ברוס ויליס, ג'ניפר אניסטון, ויל פרל, ברק אובמה, ג'סטין ביבר ואחרים. סגנון הריאיון שלו כולל שאלות ריאיון טיפוסיות, מלוות לעיתים בשאלות והערות בלתי הולמות למטרה קומית. בשנת 2009 כיכב בקומדיה המצליחה "בדרך לחתונה עוצרים בווגאס" לצד בראדלי קופר ואד הלמס. ב-6 במרץ 2010 השתתף גאליפנאקיס כמנחה אורח בעונה ה-35 של "סאטרדיי נייט לייב" ופעם נוספת ב-12 במרץ 2011. ב-2010 כיכב בכמה סרטים כאשר הבולטים בהם הם "אדיוט מושלם", "סיפור מצחיק" ו"אל תלחצי, אני בדרך". בשנת 2011 כיכב בסרט ההמשך "בדרך לחתונה עוצרים בבנגקוק". בשנת 2016 שיחק בקומדיית הפעולה "מאסטר מיינדס", ושיחק בתפקיד ראשי בקומדיה "השכנים של ג'ונס" לצד גל גדות, איילה פישר וג'ון האם. בינואר 2016 החל לשחק בסדרה הקומית "הליצן העצוב" ברשת FX. בינואר 2017 עלתה העונה השנייה. בשנת 2017 שיחק בסרט הדרמה העצמאי "קדחת הצבעונים", לצדן של אליסיה ויקנדר וקארה דלווין. ב-2018 הופיע ב"קמט בזמן". באוגוסט 2012, גאליפנאקיס התחתן עם אשת העסקים והפילנתרופית הקנדית קווין לונדברג בטקס שנערך בוונקובר, קנדה. יש להם שני בנים, רופוס עמנואל, שנולד ב-7 בספטמבר 2013 ובנם השני נולד ב-7 בנובמבר 2016. גאליפנאקיס מתגורר כיום בשכונת וניס (אנ'), לוס אנג'לס ובעבר התגורר בברוקלין, ניו יורק. גאליפנאקיס הוא הבעלים של חווה בספרטה (אנ'), קרוליינה הצפונית, ומחלק את זמנו בין החווה לעבודתו. הוא אמר, "החווה שלי היא מקום שבו אני יכול לחשוב בבהירות ולהעמיד פנים שאני יודע מה אני עושה." הוא גם התגורר בעבר על אי בקולומביה הבריטית, קנדה. מדיה וקבצים בנושא זאק גאליפנאקיס בוויקישיתוף אתר האינטרנט הרשמי של זאק גאליפנאקיס זאק גאליפנאקיס, ברשת החברתית אקס (טוויטר) זאק גאליפנאקיס, במסד הנתונים הקולנועיים IMDb (באנגלית) זאק גאליפנאקיס, באתר "אידיבי", מאגר הידע העברי לקולנוע ישראלי ועולמי זאק גאליפנאקיס, באתר AllMovie (באנגלית) זאק גאליפנאקיס, באתר Rotten Tomatoes (באנגלית) זאק גאליפנאקיס, באתר Box Office Mojo (באנגלית) זאק גאליפנאקיס, באתר Metacritic (באנגלית) זאק גאליפנאקיס, במסד הנתונים הקולנועיים KinoPoisk (ברוסית) זאק גאליפנאקיס, באתר Last.fm (באנגלית) זאק גאליפנאקיס, באתר AllMusic (באנגלית) זאק גאליפנאקיס, באתר MusicBrainz (באנגלית) זאק גאליפנאקיס, באתר Discogs (באנגלית) זאק גאליפנאקיס, באתר Songkick (באנגלית) זאק גאליפנאקיס, באתר Genius ליבי בגנו, גליפיניאקיס סופרסטאר • מלך הקומדיה החדש, באתר nana10‏, 26 במאי 2011